Dan il-Jum huwa għalija marbut mal-5 t'Ottubru 1977, Jum l-Istudent. Ifakkar il-ġrajjiet ta' dakinnhar. studenti tal-Mediċina li inqabdu fin-nofs fit-tilwima bejn il-Gvern immexxi mill-Partit Laburista u t-tobba intrabtu bil-ktajjen mal-ħadid tal-Berġa ta' Kastilja biex jipprotestaw kontra l-għeluq tal-Iskola Medika u l-effett li dan kellu fuq l-edukazzjoni tagħhom. Ifakkar in-numru kbir ta' studenti li tlajna Tal-Qroqq lejn il-Belt b'appoġġ u r-reazzjoni vjolenti tal-Pulizija. Żminijiet oħra li għalina li konna hemm u għaddejna minnhom żgur li l-anqas noħolmu bihom ma nixtiequ. Għal dawk li ma kienux hemm diffiċli li jifhmu. Illum huwa ukoll Jum il-GWU. Ifakkar meta din il-Union twaqqfet fl-1943, 65 sena ilu. Jum importanti u ta' riflessjoni għal Union li flimkien ma kontribut posittiv qawwi għamlet ukoll żbalji kbar fil-passat. Ovvjament inħarsu l-quddiem b'tama li l-iżbalji ma jirrepetux ruħhom.